Zenia Stampe (RV), 2014-05-08:
Der er jo ingen tvivl om, at når man hører om de her børn og hører det, der har fremdraget fra statistikkerne, føler man unægtelig en trang til at handle.
Men det gør man jo også over for de børn, hvis forældre er psykisk syge, eller som oplever at miste en forælder, eller som oplever, at forældrene bliver skilt og ligger i en åben krig, som er fuldstændig ødelæggende for barnet.
Det er bare for at sige, at der er så mange børn i Danmark, der har brug for hjælp, og det er ikke kun de børn, der bor i misbrugsfamilier, men det er også børn, der lever i alle mulige andre slags familier og kæmper med alle mulige andre problemstillinger.
For mig er problemet med det her forslag sådan set lidt det samme, som det var med det forrige forslag.
Det er, at man tager én gruppe frem og siger: Nu skal vi lave noget særligt for denne gruppe, når sagen er, at der er andre børn i andre grupper, som er mindst lige så udsatte.
Derfor mener jeg, at kampen må handle om at sørge for, at alle børn, der har brug for hjælp, får hjælp.
Det leder mig også frem til den næste problemstilling, som er, at forslagsstillerne jo ikke har forholdt sig til en finansiering, altså hvor pengene skal komme fra.
Hvis man så havde en idé om, hvor man ville finde de 70 mio. kr., tror jeg, det er, forslagsstillerne når frem til at det vil koste, og kom med de penge og sagde: Vi vil tage dem fra det her eller det her, så synes jeg, det var lettere at diskutere.
Men når der ikke er nogen penge, må man jo alt andet lige konkludere, at kommunerne måske skulle prioritere nogle af de penge, som ikke bliver brugt ude i kommunerne i dag, til at lave en behandlingsgaranti som den her, som vil koste 70 mio. kr. Men sandheden er måske også den, at hvis man brugte alle de 70 mio. kr. ude i kommunerne på det her, ville de blive taget fra andre.
Men hvem ville de så blive taget fra?
Ville de så blive taget fra de børn, der netop vokser op med psykisk syge forældre, eller som selv har nogle psykiske problemer?
Hvor kommer pengene fra?
Det synes jeg er problemet med det her forslag.
Det er jo et sympatisk forslag, fordi det handler om børn, der har brug for hjælp, men man fortæller ikke, hvor pengene til den her ekstra hjælp skal komme fra.
Hvorfor er det børn i den her gruppe?
Så vil jeg gerne sige noget om finansieringen, for der er jo nogle, der har nævnt, at vi allerede har brugt penge på det her område.
Det har vi også, men hvis nu vi så bare ikke havde besluttet, hvordan vi skulle bruge de penge, ville det jo sådan set være åbent til forhandling, om vi kunne bruge dem til at lave en behandlingsgaranti for.
Men sagen er bare, at de to poser penge, som også har været nævnt heroppefra, er målrettet noget andet.
Dels er der 112 mio. kr., som ligger ovre på sundhedsområdet, og de er målrettet familieorienteret alkoholbehandling, der er disponeret over dem, og det er ikke af vores kreds, men det er sundhedsordførerkredsen, der har disponeret over dem, dels er der forebyggelsespakken, som er på 280 mio. kr. over 4 år, og af dem er der 4 gange 15 mio. kr. til det her område, som bl.a. skal gå til samarbejdet med en forening som TUBA.
Jeg siger det bare, for at folk derude eller folk herinde ikke skal sidde med den forestilling, at der er en kæmpe pose penge til det her område, som vi endnu ikke har besluttet hvordan skal bruges, men som vi så kan bruge til at realisere den her behandlingsgaranti for.
Det kan vi ikke gøre, fordi vi har besluttet, hvordan vi vil bruge de penge, og dem vil vi bruge rigtig fornuftigt på nogle indsatser, som jeg også tror ordførerne bakker op om.
I hvert fald er De Konservative, så vidt jeg husker, med i finanslovsaftalen om forebyggelsespakken og sundhedsindsatsen.
Så derfor er der ikke nogen penge.
Så hvis det her skulle blive til virkelighed, ville jeg ønske, at forslagsstillerne også var kommet med et konkret forslag til, hvor pengene skulle komme fra.
Men det er så bare vilkårligt, at det lige blev den her organisation, fordi den har henvendt sig til jer, og det er rigtig godt, at den har gjort det, og det er godt, at vi får sat fokus på området, men det kunne lige så godt have været organisationen for børn, der vokser op i familier med psykisk syge forældre.
Derfor kan vi desværre ikke støtte forslaget.